РЕПУБЛИКА СРБИЈА

НАРОДНА СКУПШТИНА
Одбор за правосуђе, државну

управу и локалну самоуправу

07 Број: 02-1268/13

24. јун 2013. године

Б е о г р а д

НАРОДНА СКУПШТИНА

Одбор за правосуђе, државну управу и локалну самоуправу, на 28. седници одржаној 17. јуна 2013. године, размотрио је Извештај о спровођењу Закона о слободном приступу информација од јавног значаја и Закона о заштити података о личности за 2012. годину.

Седници Одбора присуствовали су Станојла Мандић и Александар Ресановић, заменици повереника за информације од јавног значаја и заштиту података о личности.

Одбор је, на 29. седници одржаној 24. јуна 2013. године, утврдио Предлог закључка поводом разматрања Извештаја о спровођењу Закона о слободном приступу информација од јавног значаја и Закона о заштити података о личности за 2012. годину.

На основу члана 238. став 2. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

Одбор за правосуђе, државну управу и локалну самоуправу је, у складу са чланом 238. став 1. Пословника Народне скупштине (Пречишћени текст), размотрио Извештај о спровођењу Закона о слободном приступу информација од јавног значаја и Закона о заштити података о личности за 2012. годину, који је поднет Народној скупштини на основу члана 36. Закона о слободном приступу информацијама од јавног значаја и члана 58. Закона о заштити података о личности, и утврдио Предлог закључка који доставља Народној скупштини на разматрање и усвајање.

Одбор предлаже да се Предлог закључка, у складу са чланом 167. Пословника Народне скупштине (Пречишћени текст), разматра по хитном поступку.

 За известиоца Одбора и представника предлагача на седници Народне скупштине одређен је Петар Петровић, председник Одбора.

 ПРЕДСЕДНИК

 Петар Петровић

 П Р Е Д Л О Г

На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине (Пречишћени текст - „Службени гласник РС“, број 20/11),

Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2012. годину

1. Народна скупштина констатује да је Извештај о спровођењу Закона о слободном приступу информацијама од јавног значаја и Закона о заштити података о личности за 2012. годину целовито представио рад Повереника за информације од јавног значаја и заштиту података о личности, као и стање у области слободног приступа информацијама од јавног значаја и области заштите података о личности.

Народна скупштина подржава напоре и активности Повереника за информације од јавног значаја и заштиту података о личности у остваривању и даљем унапређивању права на слободан приступ информацијама од јавног значаја и заштиту података о личности.

2. Народна скуштина позива Владу да преиспита важећа и предложи нова решења Закона о слободном приступу информацијама од јавног значаја и Закона о заштити података о личности, у циљу ефикасне примене начела које ови закони прописују.

Народна скупштина обавезује Владу да доношењем подзаконских прописа за извршавање закона којим се уређује тајност података, обезбеди његову примену и тиме остваривање права грађана на слободан приступ информацијама и заштиту података о личности у складу са међународним стандардима.

3. Народна скупштина обавезује Владу да, у складу са Законом о слободном приступу информацијама од јавног значаја, у свим случајевима непоступања по налогу Повереника и кршења Закона од стране органа власти, предузима мере за извршавање обавезујућих решења Повереника за информације од јавног значаја и заштиту података о личности, примењивањем мера из своје надлежности и покретањем питања одговорности за пропусте у раду државних органа управе и функционера који нису извршавали обавезе у складу са законом.

4. Народна скупштина се обавезује да ће, у циљу стварања јединственог и конзистентног правног система у области слободног приступа информацијама од јавног значаја и заштите података о личности, у поступку доношења закона обезбедити усклађеност законских решењa и, на тај начин, са своје стране допринети да се достигне ниво права грађана који гарантују Устав, закон и међународни стандарди.

5. Народна скупштина обавезује Владу да што пре створи услове за пуну самосталност у раду Повереника за информације од јавног значаја и заштиту података о личности, обезбеђивањем одговарајућих просторних и других материјалних услова, како би Повереник своја овлашћења у заштити и унапређењу људских права и слобода у овој области могао да врши у укупном капацитету.

 6. Овај закључак објавиће се у „Службеном гласнику Републике Србије“.

РС Број:

У Београду, \_\_\_\_\_ године

НАРОДНА СКУПШТИНА

 ПРЕДСЕДНИК

 мр Небојша Стефановић

О Б Р А З Л О Ж Е Њ Е

 Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 238. став 5. Пословника Народне скупштине (Пречишћени текст - „Службени гласник РС“, број 20/12).

 На основу члана 36. Закона о слободном приступу информацијама од јавног значаја („Службени гласник РС“, бр. 120/04, 54/07, 104/09 и 36/10) и члана 58. Закона о заштити података о личности („Службени гласник РС“, бр. 97/08 и 104/09 - др. закон), Повереник за информације од јавног значаја и заштиту података о личности подноси Народној скупштини годишњи извештај о радњама предузетим од стране органа власти у примени закона, као и о својим радњама и издацима.

 Сагласно наведeној одредби Закона, Повереник за информације од јавног значаја и заштиту података о личности поднео је Извештај о спровођењу Закона о слободном приступу информацијама од јавног значаја и Закона о заштити података о личности за 2012. годину.

 Чланом 238. став 4. Пословника Народне скупштине (Пречишћени текст) предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

 Одбор за правусуђе, државну управу и локалну самоуправу је размотрио Извештај Повереника за информације од јавног значаја и заштиту података о личности на 28. седници одржаној 17. јуна 2013. године и, у складу са чланом 238. став 2. Пословника Народне скупштине (Пречишћени текст), подноси Народној скупштини извештај, са Предлогом закључка, који је утврдио на 29. седници одржаној 24. јуна 2013. године.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.

Одбор је предложио да се Предлог овог закључка размотри по хитном поступку, у складу са чланом 167. Пословника Народне скупштине, имајући у виду да је чланом 239. Пословника Народне скупштине утврђено да Народна скупштина разматра извештаје независних државних органа и предлог закључка, односно препоруке надлежног одбора, на првој наредној седници.